Kisah Tungkat Pasak Bumi
Wayah Palui bajalanan ka pasar ada mandangar urang rami tulakan ka Sungai Gula, Muara Teweh. Ujar habar disitu ada pandulangan hanyar, sudah tahabar ada nang mandapat amas sampai ba on-on saminggunya.
“Uuuii…..umanya, aku baniat handak umpat mandulang ka Muara Teweh, apalagi disana urangnya balum banyak jadi pasti cagar dapat bagian. Lumayan gasan sangu kita tuha umanya ai,” ujar Palui bapadah wan bininya.
Mulanya bininya kada tapi mahirani kahandak Palui itu. tapi karna kasihan malihat lakinya maminta banar wan mandangar dulangannya banyak pakulihan, lalu bininya mambulihakan haja.
“Tapi aku kadada lagi bamudal, sapida sudah tajual gasan biaya sakulah anak,” ujar Palui sambil manyirit ka kangkalung bininya. Bininya paham lalu ihlas haja dijual dijadiakan sangu. Tapi bajanji kangkalung nang baratnya 10 gram itu harus tabulik jadi utas, bunil, galang wan kangkalung lagi. Palui maakuri haja, lalu tulak ka pandulangan.
Imbah sampai disana, sakalinya apa nang didangarnya lain daripada nang dilihatnya. Jangankan umpat mandulang, urang nang sudah mandulang haja disuruh pindah karna tanah wadah dulangan itu ampunnya proyek parusahaan. Rakyat kada bulih umpat mandulang.
Salawas saminggu disitu inya dibari urang kayu pasak bumi ganal kaya pagalangan lalu saban hari dirautnya jadi licin mangkilap, dilamirnya wan api jadi bengkuk kaya tungkat tanduk. Karna kadada nang diharapakan lagi maka Palui tapaksa bulik kada pakulih apa-apa. Biar haja aku disariki bini, biar supan asal kada mati karna tatahan makan, ujar Palui dalam hati.
Wayah sampai di banua, balum ka rumah Palui batamuan wan kakawalannya Garbus, Tuhirang, Tulamak lalu marawa Palui.
“Uuuuiii.. Lui, sudah sugihlah datang mandulang, pasti banyak dapat intan wan amasnya?” ujar Garbus.
“Alhmadulillah, cukup gasan sangu tuha,” sahut Palui.
“Kami umpat basyukur, tapi kalu bulih kami umpat malihat amas intannya,” ujar kakawalan Palui.
“Tapi jangan bapadah wan biniku ujar Palui. Ini nah…..,” ujar Palui sambil malihatakan tungkat kayu pasak bumi nang mangkilat pina baukir kaya tanduk.
“Napa itu Lui, kami kira amas intan nang ikam bawa sakalinya tungkat kayu pasak bumi,” ujarnya.
“Tungkat ini bujur-bujur sangu gasan tuha karna kaina awak kita bungkuk, ringkutan lalu bila bajalan kupakai tungkat pakulihan di pandulangan ini,” sahut Palui.
“Ikam dasar harat Lui ai, tapi haratnya harat mangabuau,” ujar bubuhannya mananawaakan Palui.
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn